Ini an partial report kan Provincial Disaster Risk Reduction Management Council (PDRRMC) kan Capiltyo Provincial kan Camarines Sur sagcod kasoodmang Miercules, Deciembre 4.\nSi Ana-Liza Macatangay, jefe kan PIA asin opisyal na parataram kan PDRRMC nagpahayag sa Bicol Mail na igwa nang 1,382 mga partial damage na harong asin total damage 328 na mga harong hali sa 102 barangay alagad inisyal pa sana ini mantang nagkaigwa nin problema sa kumicasyon huli kan kawaran nin signal sa telcos alagad igwa sindang karibay na VHF radio facility.\nKadakli sa may halangkaw na numero nin daños sa mga harong iyo an Cabusao, Sipocot, Lupi, Libmanan asin Pasacao.\nMayo pang inpormasyon na binawian nin buhay alagad igwang nagadan matapos makuryente sa atop kan saindang residencia na pig-aaram pa kun ini causa pa kan nakaaging calamidad.\nPighahalat pa kan PDRRMC an mga damage report sa agricultura hali sa Department of Agriculture asin infrastractura hali sa Department of Public Works and Highway, alagad nagtutubod an consejo posibleng mayo man nin daños sa sa infrastraktura.\nSa Office of Civil Defense, ipinahayag ni Claudio Yucot haros an gabos na provincia sa Kabikolan an apektado kan nakaaging calamidad.\nSa inisyal na report sa daños sa agricultura, ipinahayag na maabot sa 400 hektaryang kaomahan an nadestroso si mga tinanum nin paroy matapos lantopan nin tubig baha.\nPiglalaoman na tutugotan na kan Philippine Coast Guard an viaje sa dagat matapos magkulpa asin mayo nang pigdeclarang gale warning an PAGASA.\nAn mga PDRRMC tinatapos pa an pinal na damage report kun kinakaipuhan magdeclara nin state of calamity an saindang LGU.